**Монгол Улсын Их Хурлын 2008 оны анхдугаар чуулганы Хууль зүйн байнгын хорооны 9 дүгээр сарын 12-ны өдөр /Баасан гараг/-ийн хуралдаан 18 цаг 10 минутад Төрийн ордны \"В\" танхимд эхлэв.**

Байнгын хорооны дарга, УИХ-ын гишүүн Х.Жекей ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих **18** гишүүнээс **10** гишүүн ирж, 55.5 хувийн ирцтэй байв. Үүнд:

**Чөлөөтэй**: С.Баяр, Ц.Нямдорж, Ц.Элбэгдорж

**Өвчтэй**:     Э.Бат-Үүл

**Тасалсан:** Х.Баттулга, Б.Бат-Эрдэнэ, С.Баярцогт, Р.Гончигдорж

**Хүний эрхийн дэд хорооны бүрэлдэхүүний тухай**

Хэлэлцэж буй асуудалтай холбогдуулан УИХ-ын Хууль зүйн байнгын хорооны референт Б.Баасандорж, зохион байгуулагч Э.Ганболд нар байлцав.

Хүний эрхийн дэд хорооны бүрэлдэхүүнд УИХ дахь Ардчилсан намын бүлгээс УИХ-ын гишүүн З.Энхболдыг Хүний эрхийн дэд хорооны бүрэлдэхүүнд оруулах саналыг албан бичгээр ирүүлснийг Байнгын хорооны дарга, УИХ-ын гишүүн Х.Жекей уншиж танилцуулав.

Дээрх саналтай холбогдуулан УИХ-ын гишүүн Э.Мөнх-Очир, Ж.Сүхбаатар нарын асуусан асуултад УИХ-ын гишүүн, Байнгын хорооны дарга Х.Жекей хариулав.

**Х.Жекей:**  Хүний эрхийн дэд хорооны бүрэлдэхүүнд УИХ-ын гишүүн З.Энхболдыг оруулах саналыг дэмжиж байгаа гишүүд гараа өргөнө үү.

Зөвшөөрсөн                 10

Татгалзсан                     0

Бүгд                                10

100 хувийн саналаар дэмжигдлээ.

**Хуралдаан 18 цаг 15 минутад өндөрлөв**.

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА                                                                 Х.ЖЕКЕЙ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                  Д.ЦЭНДСҮРЭН

**МОНГОЛ УЛСЫН ИХ ХУРЛЫН 2008 ОНЫ АНХДУГААР ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 9 ДҮГЭЭР САРЫН 12-НЫ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Жекей**: Баяр, Баярцогт, Бат-Үүл, Баттулга, Бат-Эрдэнэ, Гончигдорж, Дэмбэрэл, Лүндээжанцан, Мөнх-Очир, Нямдорж, Оюунхорол, Сайханбилэг, Сүхбаатар, Чойжилсүрэн, Энхбаяр Ж, З.Энхболд,  Элбэгдорж гишүүд байна. Ийм 18 хүний бүрэлдэхүүнтэй.

            Өнөөдрийн хоёр дахь удаагийн Байнгын хорооны хурал нээгдэж байна. Хуралдаанд нэг л асуудал ярина. Хүний эрхийн дэд хорооны бүрэлдэхүүний тухай асуудал буюу З.Энхболд гишүүнийг Ардчилсан намын бүлгээс Хүний эрхийн дэд хороонд нэмж оруулах саналыг ирүүлсэн байна. Энэ асуудлыг  хэлэлцэнэ.

            Ингээд Монгол Улсын Их Хурлын дарга Дэмбэрэлд УИХ дахь Ардчилсан намын бүлгийн ахлагч Сайханбилэг хүсэлт ирүүлж Монгол Улсын Их Хурлын тухай хуулийн  27.1.5-д заасны дагуу Монгол Улсын Их Хурал дахь Ардчилсан намын бүлгийн  2008 оны 9 дүгээр сарын  10-ны өдрийн хуралдааны шийдвэрийг үндэслэн Улсын Их Хурлын гишүүн З.Энхболдыг Хүний эрхийн дэд хороонд хуваарилуулах санал хүргүүлж байна. Үүнийг шийдэж өгнө үү гэсэн бичиг ирүүлсэн байна.

            Энхболд гишүүнийг  энэ Хүний эрхийн дэд хорооны бүрэлдэхүүнд оруулах бичиг ирсэн байна. Энэ тал дээр өөр саналтай хүн байна уу?  асуулт байна уу?

**Э.Мөнх-Очир:** -Сайханбилэг даргаас асууя. Энэ өчигдрийн Элбэгдорж гуайн орж гарсантай холбогдуулж хэлж байна уу? эсхүл  тийм санал хувь хүнээс гарч байна уу?

**Х.Жекей**: Сайханбилэг дарга хариулъя

**Ч.Сайханбилэг**: Их Хурлын удирдлага, Тамгын газрынхантай яриад манай намын бүлгээс Хүний эрхийн дэд хороонд нэг хүн оруулчих бололцоо нь байгаа юм байна гэдэг үндэслэлээр нэмж оруулж байгаа юм. Лүндээжанцан даргад хэлсэн хэлээгүйг нь сайн мэдэхгүй байна. Ямар ч байсан Их Хурлын удирдлагад хэлсэн.

**Ж.Сүхбаатар**: Жекей даргаа энэ цаашаа дэд хороо ч бай, юу ч бай, бид нар түрүүн бол бүлгээр ярилцаж, ойлголцоод явсан гэж ойлгосон. Тэгэхээр та МАХН-ын бүлгийн даргатай ойлголцож ярьсан зүйл байна уу? Яагаад тэгж байна вэ гэхээр цаашдаа янз бүрийн улсууд байж байснаа тэр рүү оръё гээд мэдээж гишүүн эрхтэй байх. Гэхдээ бас бүлэг хооронд ойлголцох юм байх уу? үгүй юу?

**Х.Жекей**:  Ирцийг танилцуулах юм бол ирц үндсэндээ  хангалттай байна. Ингээд хуралдааны ажиллагаа нээснийг мэдэгдье. Хуралдаанд  Хүний эрхийн дэд хорооны бүрэлдэхүүний тухай асуудлыг хэлэлцэж батлах асуудал байгаа.  Хүний эрхийн дэд хороо Улсын Их Хурлын тухай хуулийн  24.6 дахь хэсэгт Улсын Их Хурлын  Хүний эрхийн дэд хорооны асуудал Хууль зүйн байнгын хороонд харьяалагдаж байгаа.

**Х.Жекей**: Сүхбаатар гишүүний асуултанд хариулъя. Манай Байнгын хороо  18 хүний бүрэлдэхүүнтэй болж байгаа юм. Хуулиараа бол 2-ын 1 гэж байгаа юм. Түүгээрээ манайхан бол  хуучин орсон өнгөрсөн хурлаас шийдсэнээрээ бол манайх 5, эднийх З байгаа юм. Тэгээд эднийхээс 1 хүн нэмээд ингээд 9 хүн болоод  5:4-ийн харьцаатай болж байгаа юм. Ингээд хуулийнхаа дагуу л ямарваа нэг юм байхгүй байгаа.

            Хоёрдугаарт, Их Хурлын дарга, намын бүлгийн даргатай үүнийг бас ярьсан.

            Өөр асуулт байна уу? Энхбаяр гишүүн

**Ж.Энхбаяр**: Энэ сууж байгаа улсуудыг танилцуулаач. Энэ улсууд манай Хууль зүйн байнгын хорооны улсууд байна уу? ямар улсууд байна вэ?

**Х.Жекей**: Хууль зүйн байнгын хорооны референт Баасандорж,  Ганболд, нарийн бичгийн дарга Алтанцэцэг, зохион байгуулагч Энхсайхан гэсэн ажлын албатай байгаа.

**Ж.Энхбаяр**: Утсыг, нэртэй нь тараачихгүй юу?

**Х.Жекей**: Өөр асуулт байна уу? Асуулт алга байна. Санал байна уу? Санал алга байна.

            УИХ-ын гишүүн З.Энхболдыг Хүний эрхийн дэд хорооны бүрэлдэхүүнд оруулъя гэсэн санал хураалт явуулъя. Дэмжиж байгаа гишүүд гараа өргөнө үү. Ингээд 10-аас  10, 100 хувийн саналаар дэмжигдэж байна. Ингээд  Хүний эрхийн дэд хорооны бүрэлдэхүүнд  УИХ-ын гишүүн З.Энхболдыг саналтай нэгтэй оруулж байна. Ингээд чуулганд оруулъя. Танд амжилт хүсье.

            Ингээд нэгдсэн хуралдаанд санал дүгнэлтийг саналаараа илтгэх хүн байна уу. Ж.Энхбаяр гишүүн санал дүгнэлтийг илтгэхээр боллоо.

            Өнөөдрийн хуралдаанд хүрэлцэн ирсэн та нөхдөд баярлалаа. Хуралдаан хаасныг мэдэгдье.

Соронзон хальснаас буулгасан:

ХУРАЛДААНЫ НАРИЙН

БИЧГИЙН ДАРГА                                                                          Д.ЦЭНДСҮРЭН